Prokureur glo met dwelms by hof betrapFoto: SAPD Wes-Kaap ŉ 39-jarige prokureur is Woensdagoggend by ŉ hof in Bellville in die Wes-Kaap in hegtenis geneem danksy ŉ waaksame hofordonnans. Kol. André Traut, woordvoerder van die polisie, het gesê die prokureur is betrap met dwelmmiddels wat glo vir sy kliënt bedoel was. “Die hofordonnans was aan diens by die Bellville-streekhof toe hy ŉ groen plastieksak in die prokureur se besit opgemerk het. Tydens die verrigtinge het die landdros die prokureur verskoon op vermoede dat hy onder die invloed is.” Toe die man die hof verlaat het die ordonnans hom agtervolg en ŉ soektog uitgevoer. Altesaam 200 mandraxtablette en tik, met ŉ geraamde straatwaarde van R9 600, is in die groen plastieksak gevind. “Die prokureur, wat in Khayelitsha woon, is in hegtenis geneem en sal na verwagting binnekort in dieselfde hof verskyn.” Die polisie stel verder ondersoek in.